b"\n_START_ARTICLE_\nSetge de Tolosa (1211)\n_START_SECTION_\nMotiu del setge\n_START_PARAGRAPH_\nEl 1211, el comte Sim\xc3\xb3 IV de Montfort havia completat l'apoderament dels vescomtats de Trencavell (Besiers, Albi, Carcassona i Ras\xc3\xa8s) i la conquesta de grans fortaleses (Menerba, T\xc3\xa8rme i Cabaret). La lluita contra els c\xc3\xa0tars ja es podia considerar finalitzada, per\xc3\xb2 encara hi havia \xc3\xa0rees en qu\xc3\xa8 els c\xc3\xa0tars tenien una forta pres\xc3\xa8ncia, que eren les possessions del comte Ramon VI de Tolosa_NEWLINE_Ramon havia intentat fer les paus en el concili de Saint-Gilles, per\xc3\xb2 el legat pontifici Arnau Amalric va decidir deixar-lo de costat i li va confirmar la seva excomuni\xc3\xb3. Segons les regles de l'Esgl\xc3\xa9sia i del feudalisme, la propietat d'un senyor excomunicat pertanyia al primer senyor que fos capa\xc3\xa7 de conquerir-la. Arnau tamb\xc3\xa9 havia incitat a Sim\xc3\xb3 de Montfort que ho fes i va comen\xc3\xa7ar per conquerir La Vaur._NEWLINE_Preveient el setge, Ramon de Tolosa va treure totes les collites i el bestiar de la ciutat de Castellnou d'Arri, la va fer evacuar i la va incendiar perqu\xc3\xa8 Sim\xc3\xb3 no pogu\xc3\xa9s proveir-se d'aliments._NEWLINE_Sim\xc3\xb3 de Montfort tenia com a refor\xc3\xa7 un batall\xc3\xb3 dels croats liderats per Tibald I de Bar. El cam\xc3\xad entre Carcassona fins a Tolosa estava vigilat pel castell de Montferrand que estava en poder de Baldu\xc3\xad de Tolosa, el germ\xc3\xa0 de Ramon. A causa de la seva escassa defensa, el castell va caure al segon assalt i Baldu\xc3\xad va jurar lleialtat a Montfort. Altres fortaleses van anar caient i Montfort va arribar a Tolosa a la primera quinzena de juny de 1211.\n_START_SECTION_\nEl setge\n_START_PARAGRAPH_\nEls defensors van enviar una delegaci\xc3\xb3 a Sim\xc3\xb3 de Montfort i al legat Arnau d'Almaric, protestant contra el setge dient que la majoria de la poblaci\xc3\xb3 seguia la fe romana i recordant que n'hi havia cinc mil que havien contribu\xc3\xaft a la conquesta de La Vaur._NEWLINE_Els l\xc3\xadders de la croada els van demanar que abandonessin al seu comte, per\xc3\xb2 els delegats es van negar per estar lligats pel jurament de fidelitat. Arnau els hi va dir que si ells no rebutjaven el seu comte, els cristians de Tolosa serien tractats com a heretges. La delegaci\xc3\xb3 va tornar a la ciutat i tot el poble de Tolosa va decidir fer un front com\xc3\xba contra els croats._NEWLINE_El 15 de juny, Sim\xc3\xb3 i el seu ex\xc3\xa8rcit van provar de travessar el riu Hers per la zona de Montaudron (al sud-est de la ciutat), per\xc3\xb2 els comtes de Tolosa, Foix i Comenge li van barrar el pas. Com que no va poder passar, Sim\xc3\xb3 va fingir retirar-se i va poder creuar per un altre pont que els tolosans no havien acabat de destruir i va atacar a l'ex\xc3\xa8rcit dels tres comtes que no van trigar gaire temps a fugir. Al final del dia, l'ex\xc3\xa8rcit de Sim\xc3\xb3 de Montfort i del comte de Bar van arribar a la ciutat de Tolosa._NEWLINE_Com que no tenia maquin\xc3\xa0ria de setge, Sim\xc3\xb3 de Montfort va tapar el fossat de la ciutat i va fabricar grans targes  per a protegir els seus soldats quan s'acostessin a les muralles. Els tolosans van fer una sortida de la ciutat per a capturar aquestes targes, per\xc3\xb2 nom\xc3\xa9s en van aconseguir dues i els va costar diversos morts al camp de batalla. En contra de l'opini\xc3\xb3 del comte de Tolosa es va organitzar una sortida a l'hora de la migdiada, per\xc3\xb2 es d\xc3\xb3na l'alerta i s\xc3\xb3n repel\xc2\xb7lits._NEWLINE_Despr\xc3\xa9s de dues setmanes, el setge no havia avan\xc3\xa7at gens i el subministrament de queviures per als croats era cada vegada m\xc3\xa9s dif\xc3\xadcil d'aconseguir. Sim\xc3\xb3 de Montfort s'adon\xc3\xa0 que aix\xc3\xb2 no duia enlloc, i va aixecar el setge el 29 de juny.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nDespr\xc3\xa9s del frac\xc3\xa0s d'aquest setge, Sim\xc3\xb3 de Montfort (per venjar-se del comte de Foix, que donava suport al comte de Tolosa i que va massacrar als croats a la batalla de Montju\xc3\xa8i) va realitzar una incursi\xc3\xb3 al comtat de Foix per afeblir-lo. En tornar despr\xc3\xa9s als vescomtats de Trencavell, se'ls trobar\xc3\xa0 al l\xc3\xadmit de la revolta i amb un ex\xc3\xa8rcit que Ramon VI de Tolosa havia aconseguit reunir per a lluitar."